Pasterizzazzjoni 'Tidħlux iżjed il-Belt, ja mgħoż għażżiena, Miexja bil-mod wara raħlial daħkani, Illum il-Gvern ċaħdilkom din il-ħniena U tliftu l-jedd sabiħ ta' pajjiżani. X'jimporta li b'daqshekk it-trieq beltija Iżjed ġo ħdanha ma hix ser tilqagħkom, U titlef sħiħ mis-sbejħa poeżija Li tqanqal fil-barrani d-dehra tagħkom 2 Imma nixorbu mil-lum 'l hinn ferħana Safi ħalibkom, u n-nies tbierek flusha Għax tara fl-aħħar fuq il-gżira tagħna Mid-deni rqiq l-isptarijiet meħlusa. Stabru, ja mgħoż, fuq Malta feġġ dal-qawl: Sebaħ il-jum minn tal-Progress u d-Dawl ' ĠORĠ PISANI Megalomanija Tħossok fil-għoli u kburi, U qawwi daqs l-azzar; L-oħrajn tar'hom quddiemek Dgħajfin, ċkejknin u żgħar. X'ħin tikteb jew titkellem Toħroġlok mingħajr ħniena Il-kelma, qisha seħer, Ta' jiena, jiena, jiena. ĠORĠ PISANI